নারদ-কাণ্ডের তদন্তে দুই মির্জাকে শুক্রবার জিজ্ঞাসাবাদ করল সিবিআই। 
আইপিএস অফিসার সৈয়দ মহম্মদ হুসেন মির্জা এই নিয়ে দ্বিতীয়বার সিবিআইয়ের মুখোমুখি হলেন। সূত্রের খবর, এদিন তাঁকে প্রায় সাত ঘণ্টা জিজ্ঞাসাবাদ করে কেন্দ্রীয় তদন্তকারী সংস্থা। টাইগার ওরফে তাসদার মির্জাকে সিবিআই প্রায় পাঁচ ঘণ্টা 
জিজ্ঞাসাবাদ করেছে।
মির্জাকে বৃহস্পতিবার দীর্ঘক্ষণ জেরা করেছিলেন সিবিআইয়ের অফিসারেরা। সিবিআই সূত্রের খবর, প্রথম দফার জিজ্ঞাসাবাদে ওই আইপিএস অফিসারকে নারদ-কর্তা ম্যাথু স্যামুয়েলের গোপন ক্যামেরা অভিযানের ফুটেজ দেখিয়ে টাকা নেওয়ার বিষয়ে জিজ্ঞাসাবাদ করা হয়েছিল। কিন্তু কয়েকটি প্রশ্নের উত্তরে অসঙ্গতি ছিল। যে কারণে ফের তাঁকে তলব করে জিজ্ঞাসাবাদ করে তদন্তকারী সংস্থা। ম্যাথুর কাছ থেকে টাকা নেওয়ার ব্যাপারে এদিনও তাঁকে জিজ্ঞাসাবাদ করা হয়। গোপন ক্যামেরা অভিযানের দুটি ফাইল ফুটেজে ছদ্মবেশী সাংবাদিক ম্যাথুর সঙ্গে মির্জার কিছু কথোপকথন সম্পর্কে তদন্তকারীরা জানতে চেয়েছেন বলে সিবিআই সূত্রের খবর। তবে মির্জাকে ফের তলবের বিষয়ে তদন্তকারী সংস্থার দাবি, দু’দফায় তাঁকে যা যা জিজ্ঞাসাবাদ করা হয়েছে, সেগুলি ম্যাথু, কলকাতা পুরসভার ডেপুটি মেয়র ইকবাল আহমেদ এবং টাইগারের বয়ানের সঙ্গে মিলিয়ে দেখা হবে। কোনও জায়গায় অসঙ্গতি ধরা পড়লে মির্জাকে ফের তলব করা হতে পারে। সিবিআই দফতর থেকে বেরিয়ে যাওয়ার সময় কোনও মন্তব্য করতে চাননি ওই আইপিএস অফিসার।
এনফোর্সমেন্ট ডিরেক্টরেট বৃহস্পতিবার জেরা করেছিল টাইগারকে। সিবিআই সূত্রের খবর, ম্যাথুর সঙ্গে টাইগারের প্রথম সাক্ষাৎ হয়েছিল। পরে তাঁর মাধ্যমে ইকবালের সঙ্গে ম্যাথুর পরিচয় হয়। ওই যোগাযোগ করিয়ে দেওয়ার জন্য টাইগার কোনও আর্থিক সুবিধা নিয়েছেন, ইকবাল ছাড়া আর কারও সঙ্গে তিনি ম্যাথুর পরিচয় করিয়েছিলেন—এই সব প্রশ্ন টাইগারকে করা হয় বলে সিবিআই সূত্রের খবর। ওই সূত্রটি জানাচ্ছে, তদন্তকারীরা জানতে চেয়েছেন, টাইগার কাউকে ম্যাথুর কাছ থেকে টাকা নিতে দেখেছেন কি-না! সিবিআই কি তাঁকে ফের ডেকেছে, এই প্রশ্নের উত্তরে টাইগার জানান, আর ডাকা হয়নি।